Document ID: 32013R0147

ΚΑΝΟΝΙΣΜΌΣ (ΕΕ) αριθ. 147/2013 ΤΗΣ ΕΠΙΤΡΟΠΉΣ
της 13ης Φεβρουαρίου 2013
για την τροποποίηση του κανονισμού (ΕΚ) αριθ. 1099/2008 του Ευρωπαϊκού Κοινοβουλίου και του Συμβουλίου για τις στατιστικές ενέργειας, όσον αφορά την εφαρμογή των επικαιροποιήσεων των μηνιαίων και ετήσιων στατιστικών ενέργειας
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης,
Έχοντας υπόψη τον κανονισμό (ΕΚ) αριθ. 1099/2008 του Ευρωπαϊκού Κοινοβουλίου και του Συμβουλίου, της 22ας Οκτωβρίου 2008, για τις στατιστικές ενέργειας (1), και ιδίως το άρθρο 4 παράγραφος 3 και το άρθρο 8,
Εκτιμώντας τα ακόλουθα:
(1)
Η οδηγία 2004/8/ΕΚ του Ευρωπαϊκού Κοινοβουλίου και του Συμβουλίου, της 11ης Φεβρουαρίου 2004, για την προώθηση της συμπαραγωγής ενέργειας βάσει της ζήτησης για χρήσιμη θερμότητα στην εσωτερική αγορά ενέργειας (2), και η οδηγία 2006/32/ΕΚ του Ευρωπαϊκού Κοινοβουλίου και του Συμβουλίου, της 5ης Απριλίου 2006, για την ενεργειακή απόδοση κατά την τελική χρήση και τις ενεργειακές υπηρεσίες (3), απαιτούν από τα κράτη μέλη να αναφέρουν ποσοτικά δεδομένα για την ενέργεια. Για να παρακολουθείται η πρόοδος προς την επίτευξη των στόχων που καθορίζονται στις εν λόγω οδηγίες, απαιτούνται λεπτομερή και επίκαιρα ενεργειακά δεδομένα, τα οποία πρέπει να συγκεντρώνονται με εναρμονισμένο τρόπο υψηλής ποιότητας. Οι εν λόγω υποχρεώσεις υποβολής εκθέσεων είναι απαραίτητες, μεταξύ άλλων, για την επιδίωξη των στόχων της ενεργειακής απόδοσης και, γι’ αυτό, θα πρέπει να παραμείνουν σταθερή συνιστώσα του νομικού πλαισίου της ΕΕ στον τομέα αυτόν· μέρη αυτών των στοιχείων έχουν ήδη κοινοποιηθεί και περιέχονται στις ετήσιες στατιστικές ενέργειας της Επιτροπής (Eurostat).
(2)
Ο κανονισμός (ΕΚ) αριθ. 1099/2008 θεσπίζει ενιαίο πλαίσιο για την παραγωγή, τη διαβίβαση, την αξιολόγηση και τη διάδοση συγκρίσιμων στατιστικών ενέργειας στην Ένωση.
(3)
Οι στατιστικές ενέργειας αποτελούν έναν πολύ δυναμικό στατιστικό τομέα λόγω της έντονης ανάπτυξης των πολιτικών της Ένωσης, της τεχνολογικής προόδου και της σημασίας που έχει να βασίζονται οι στόχοι της Ένωσης σε ενεργειακά δεδομένα. Επομένως, απαιτούνται τακτικές επικαιροποιήσεις, ώστε να προσαρμόζεται το στατιστικό πεδίο εφαρμογής του στις αυξανόμενες ή μεταβαλλόμενες ανάγκες.
(4)
Με τον κανονισμό (ΕΚ) αριθ. 1099/2008 ανατίθενται στην Επιτροπή εκτελεστικές εξουσίες για την προσαρμογή των στατιστικών παραρτημάτων. Η πρώτη τέτοια προσαρμογή πραγματοποιήθηκε το 2010· από τότε παρεμβλήθηκαν νέες βελτιώσεις και προσαρμογές τόσο στις μηνιαίες στατιστικές όσο και στις ετήσιες και πρέπει, συνεπώς, να ληφθούν υπόψη.
(5)
Η Επιτροπή προέβη στις απαιτούμενες επικαιροποιήσεις και εξέτασε με τα κράτη μέλη την εφικτότητα, το κόστος παραγωγής, την εμπιστευτικότητα και τον φόρτο που συνεπάγεται η υποβολή στοιχείων.
(6)
Ως εκ τούτου, ο κανονισμός (ΕΚ) αριθ. 1099/2008 θα πρέπει να τροποποιηθεί αναλόγως.
(7)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής του ευρωπαϊκού στατιστικού συστήματος,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Τα παραρτήματα του κανονισμού (ΕΚ) αριθ. 1099/2008 αντικαθίστανται από το παράρτημα του παρόντος κανονισμού.
Άρθρο 2
Ο κανονισμός (ΕΚ) αριθ. 844/2010 της Επιτροπής (4) καταργείται.
Οι παραπομπές στον καταργούμενο κανονισμό θεωρούνται ως παραπομπές στον παρόντα κανονισμό.
Άρθρο 3
Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 13 Φεβρουαρίου 2013.

Labels: 12
18
19
14